1Yin in a-Páblo chi quin tz'ibaj i wuj-i, junam ru' i kachalal a-Timotéo. In rapóstol i Jesucrísto man queje ile xraj i Dios chwe. 2Quin tz'ibaj bi chiwe yix chi ix re chic i Dios chila pa tinimit Colósas, yix chi ix kachalal lic ix terejnak chirij i Crísto. I ka Kajaw Dios chu ya ni utzil chomal piwi, xak i uxlambal pi c'ux. 3Are caka tz'onoj che i Dios piwi yix, nic are wi caka tioxij che ire chi u Kajaw i Kajwal Jesucrísto, 4man ka tom rason chi yix lic cul i c'ux che i Jesucrísto, xak lic c'ax que i na conojel ni'pa i qui yom quib che i Dios. 5Queje ile quix tijin chu 'anic man cul i c'ux che chi quiwil na wach u c'olom i Dios chiwe chila chicaj. Xi ta usuc' ile wach u c'olom chiwe are xi ta i tzij chi sak laj tzij; i tzij-le are i 'utz laj tzij re i 'elbal chi sak chi u yijbam i Dios chake. 6I tzij-le chi bital can chiwe, ca tijin u paxic u wach ronojel u wach i jyub ta'aj; lic je q'ui i winak que tijin chu cojic. Lic je q'ui chic que tijin chu 'onquil i 'utz rumal i tzij-le, xak jun ru' pacha i 'anom li yix are lic xi ta u be i tzij re i c'axnabal u c'ux i Dios. 7Are i ma Epáfras xc'utuw ile chiwe, ire chi lic c'ax caka na'o. Lic chacun-nak ku' yoj, xak 'utz u 'anom che u chac i Crísto chixol yix. 8Are ire u bim chake wach i nim laj c'axnabal i c'ux chiwach, man 'o i u Tewal i Dios iwu'. 9Rumal-i, are xka ta wi li rason, n-ka mayim tu tz'onoxic che i Dios piwi; caka tz'onoj che, chi cu 'an chiwe lic qui ta ni u be ronojel wach craj ire chiwe, xak cu ya ni i nojbal, xak cu c'ut na chiwe wach cu ch'ob ire. 10Queje ile caka tz'onoj che, man 'utz qui 'an na che iwib pacha ca majaw chiwe yix chi ix re chic i Kajwal. Queje ile, lic ca quicot ire iwu', wach i qui 'ano. Xak ni'pa tak i chom ca 'anic, yix quix tijin ni chu 'anic, xak quix tijin na chi retamaxic wach u nojbal i Dios. 11I u cho'ab i Dios, lic nim, lic chom. Caka tz'onoj che chi cu cowirsaj na i cho'ab yix ru' u cho'ab ire-le, man qui ch'ij na wach i qui c'ulmaj. N-qui sach ta 'uri u nimal i c'ux chuwach tak ile, xak n-qui sach ti i quicotemal chupam, 12xak qui tioxij che i Ta, man ire ix u yijbam chu rikic ni 'utz chi cu ya ire chake yoj chi oj re ire. Cu ya na chake, junam cu' conojel i je re ire chi je 'o pa sak. 13I Dios oj resam pu'ab i 'ekumal, y oj u ocsam pa cu 'at wi tzij i u C'ojol chi are i Crísto, chi c'ax cu na'o. 14Rumal u camic ire, ya tojtajnak chic i kelbal chi sak; xe'elok chi cuytajnak chic ni'pa i ka mac. 15I Dios, n-'iltal ti u wach, xui-ri, xa 'iltaj che u C'ojol. I u C'ojol-le, 'ax 'o wi chiquiwach conojel, 'atz u 'ij chuwach ronojel ni'pa tak i 'olic, 16man ru' u 'ab ire, i Dios xu 'an ronojel i 'o chicaj, xak ronojel i 'o chuwach i jyub ta'aj. Ru' u 'ab ire, xu yijba ronojel i cakilo, xak ronojel ni'pa i n-que 'iltaj taj, chi xa je 'o pa tewal, xak ronojel ni'pa tak i 'o piqui'ab i 'atol tzij, xak ni'pa i nimak qui patan; xak ni'pa tak i je tewalil chi je pacha 'atol tzij, xak ni'pa i nimak qui cho'ab. Ronojel ni'pa i 'olic, are ire 'anawnak; xu 'ano man cu rik u chac che ire. 17I Crísto, 'ax 'o wi chuwach ronojel ni'pa i 'olic; are ire ca uc'aw ronojel pusuc'. 18Y n-xui ta la ile, are ire are ka wi ka jolom yoj chi oj jutzobaj re i Dios, y yoj oj pacha u ch'acul. Ire, chi aj yol re u c'aslemal i jutzobaj-le, xak are i nabe chi walijnak chiquixol i camnak. Queje ile 'antal che man que'el na chi ire 'o puwi ronojel ni'pa i 'olic. 19Queje ile xu 'an i Ta chicaj man xraj ire chi u C'ojol xak jun ru' pacha ire. 20Xak xraj chi u C'ojol-le que u chomarsaj conojel i winak ru' i Ta, xak queje ronojel i 'olic, we aj chicaj, xak we aj chuwach i jyub ta'aj. Are u camic i Crísto chuwach i cruz, are i chomsabal-que xu 'ano. 21Xak xix u chomarsaj yix ru'. Yix ujer lic ix aj naj te'ek chuwach i Dios, xak ix aj ch'o'oj te'ek ru' piwanima, rumal i n-'us taj xi 'ano. Xui-ri, wo'or ya ix u chomarsam chic ru' ire, 22rumal u camic u C'ojol, are xc'un wi chi chuwach i jyub ta'aj. Queje ile xu 'ano, man quix e'el yix lic chom i c'ux, ch'am ix 'olic, lic n-ti mac chiwij are quix u ya i Crísto chuwach i Dios. 23Queje ile que'el chiwe, xui-ri we n-qui mayij ti u cubibal i c'ux che i Crísto, we lic ix jiquil che, xak we n-ca ba'crij ta i c'ux chi roy'exic i 'utz chi ca pe na piwi pacha i tom lok. I 'utz laj tzij chi i tom lok-le, are i tzij chi wo'or ca tijin u bixquil ronojel u wach i jyub ta'aj; y yin in a-Páblo xak in jun chique i je aj paxsanel-re. 24Yin wo'or, uyej cu tij in ch'acul, 'anbal 'utz chiwe yix. Xui-ri, quin quicot rumal, man queje ile quin tijin chu to'ic i Crísto ru' wach tak i uyej c'a craj, tobal que i je jutzobaj re i Dios, chi are u ch'acul i Crísto. 25I Dios u 'anom chwe chi in rajchac chiquij i jutzobaj-le, 'anbal 'utz chiwe yix. U yom chinkul, chi quin paxsaj ronojel i u tzij. 26I usuc' i tzij-le, uwam u wach ujer; queje u 'anom ile u q'uial junab, lic chu xebal lok. Xui-ri, wo'or i Dios u 'alijinsam usuc' chique i je re ire. 27Queje ile u 'anom i Dios man xraj cu 'alijinsaj na wach i nim laj 'utz u ch'obom chiwe yix chi n-ix ta aj Israel winak. I usuc' i xin bij-le are iri: chi i Crísto 'o piwanima yix, rumal 'uri, quiwil ni nim laj chomal chi iwoy'em na. 28Yoj caka paxsaj u tzijol wach cu 'an i Crísto. Que ka pixbaj conojel i winak, xak caka c'ut chique conojel man lic quiqui ta ni u be. Queje ile caka 'ano, 'anbal-re chique chi lic je jiquil piqui c'ux rumal i Jesucrísto. 29Rumal-i, lic quin chacunic, lic quin ya in cho'ab chu 'onquil. Quin chacun ru' ronojel in cho'ab chi yatal chwe rumal i Crísto chu 'onquil in chac.
COLOSENSES Array